“አማራ ክልልን እንደሚወራው ሳይሆን በተቃራኒው ሆኖ አግኝተነዋል፡፡” የተማሪ ወላጆች
ባሕር ዳር፡ ጥቅምት 10/2012 ዓ.ም (አብመድ) የመማር ማስተማር ሂደቱን የሚያውክ ምንም ዓይነት የሰላም መደፍረስ እንዳይከሰት በቂ ዝግጅት መደረጉን ደባርቅ ዩኒቨርሲቲ አስታውቋል፡፡ደባርቅ ዩኒቨርሲቲ የመጀመሪያ ዓመት ተማሪዎችን ዛሬ ጥቅምት 10/2012 ዓ.ም መቀበል ጀምሯል፡፡ ነባር ተማሪዎች እና የአካባቢው ማኅበረሰብ አዲስ ተማሪዎችን በጥሩ መስተንግዶ ሲቀበሉ አብመድ ቦታው ድረስ ተገኝቶ ተመልክቷል። የመጓጓዣ ተሽከርካሪዎች መጨናነቅ እንዳይፈጠር በማሰብ ዩኒቨርሲቲው የሕዝብ ማመላለሻ አውቶብሶችን መድቦ ከጎንደር ከተማ ጀምሮ ተማሪዎችን እየተቀበለ ነው፡፡ተማሪዎች እና ወላጆችም በተደረገላቸው መልካም አቀባበል ደስተኞች እንደሆኑ አስተያዬታቸውን ለአብመድ ተናግረዋል፡፡